M. Sabolová, poslankyňa: (2005-11-08):
Skoro vo všetkých krajinách Európskej únie sú na výkon záchrany v horách k dispozícii samostatné vrtuľníky, ktoré sú nasadzované len v horských oblastiach a samostatne financované. Na území Slovenskej republiky sa prelína oblasť horskej záchrany s poskytovaním služby Leteckej záchrannej zdravotnej služby. Z toho vyplýva závislosť Horskej záchrannej služby, ktorá sa zo zákona č. 544/2002 Z. z. o Horskej záchrannej službe organizuje a ktorá vykonáva záchranu v horských oblastiach, od poskytovateľov Leteckej záchrannej zdravotnej služby, nakoľko Horská služba nemá vrtuľníky, ktoré by mohli záchranárov v prípade potreby vyviezť do územia. V praxi to znamená, že vrtuľník Leteckej záchrannej služby je k dispozícii pre pracovníkov Horskej záchrannej služby len v čase, keď Letecká záchranná zdravotná služba nevykonáva činnosti v zmysle zdravotníckych zákonov a predpisov. Taktiež je možné tento vrtuľník nasadiť len v prípade poranení, ale nie v prípade pátraní, uviaznutí alebo v iných prípadoch. V týchto prípadoch sa využíva vrtuľník letky ministerstva vnútra, ale tá má sídlo v Bratislave. Pre zlepšenia a skvalitnenie záchrany v horách je z môjho pohľadu nevyhnutný vrtuľník, ktorý by bol k dispozícii len pre záchranu v horských oblastiach čiže pre Horskú záchrannú službu. Keďže ide len o jeden stroj, ktorý by postačoval na činnosť Horskej záchrannej služby, nie je nevyhnutné ekonomicky, aby ho prevádzkovala Horská záchranná služba. Ale javia sa dve možnosti, aby prevádzkovateľom a vlastníkom bola letka  ministerstva vnútra alebo subjekt zo súkromného sektora, ktorý splní stanovené kritériá. Hovorím o tom preto, že v poslednom čase práve smrť horolezkyne na Širokej veži bola jasným dôkazom toho, že chýba nielen súčinnosť, ale aj dostatok technických prostriedkov na to, aby bolo možné poskytnúť včas aj záchranársku pomoc, aj zdravotnícku pomoc. Prvý problém, ktorý ja vidím, je vo financovaní. V súčasnosti je v Národnej rade táto novela o Horskej službe, ktorá rieši problémy úhrady za výkony záchranných a iných  akcií. Na  základe tejto novely dôjde k preplácaniu výkonov, ktoré by mali hradiť prostredníctvom poistných produktov komerčné poisťovne. Ja nechám na zváženie bod 12 tejto novely, či problém je vyriešený, či dnes budú ochotné poisťovne uzatvárať zmluvy s klientmi v prípade ich akcií a aktivít v horských terénoch, kde za zásahy Horskej záchrannej služby budú musieť platiť. Druhý problém vidím v prelínaní legislatívnych noriem v oblasti záchrany v horách. Na jednej strane je za výkon záchrannej činnosti v horách zodpovedná Horská záchranná služba, na druhej za výkon poskytovania zdravotnej starostlivosti aj v horách je zodpovedná Letecká  záchranná zdravotná služba. Napriek tomu, že je dohoda o súčinnosti medzi obidvoma subjektmi, nie je jednoznačne stanovené, kto o vykonaní zásahu rozhoduje a kto jednoznačne zaň nesie zodpovednosť. Riešením je vlastne dnes už v Národnej rade po prvom čítaní novela zákona o integrovanom záchrannom systéme, kde je Horská záchranná služba zaradená medzi základné zložky. A na základe tejto legislatívnej úpravy riadi a následne aj zodpovedá za výkon zásahov v horských oblastiach, kde je nasadených viacero záchranných zložiek. Tu môže byť len taká krátka pripomienka. Práve z tejto skúsenosti vyplýva, že chýba centrálny dispečing s kompetentným človekom, ktorý môže  povedať, že  pri záchrannej akcii vzlietne vrtuľník a vzlietne aj iný, pokiaľ ten, ktorý je možno bližšie, je na nejakej inej zásahovej akcii. Je to tento typický príklad tejto poslednej konkrétnej udalosti, kde vrtuľník Leteckej zdravotnej služby bol na zásahu v inej oblasti. A podľa jej zástupcov nemali kompetenciu oni požiadať iný dispečing o to, aby prišiel a vyvážal záchranárov na túto záchrannú akciu. Čiže riešenie tohto problému je v rukách nás poslancov. A ja by som bola veľmi rada, keby jednotlivé rezorty zodpovedné za celý tento integrovaný záchranný systém, čiže nielen ministerstvo vnútra, ale aj  ministerstvo zdravotníctva, sa pokúsili v skutočnosti teda vysporiadať s týmito problémami, pripomienkami ľudí, ktorí túto skutočnosť vidia v praxi. Ešte snáď jedna teda krátka poznámka. Po schválení noviel, ktoré sme dnes schválili o integrovanom záchrannom systéme, dôjde k stavu, že návštevníci na jednej strane budú musieť zo zákona o Horskej záchrannej službe uhradiť náklady spojené s výkonom záchrannej služby sami alebo prostredníctvom komerčných poisťovní, ale na druhej strane  budú mať zásahy hradené zo zdravotných poisťovní. S veľkou pravdepodobnosťou pri vypočítavosti dnešného nášho slovenského občana môže dôjsť k zneužitiu systému, kde návštevníci v prípade núdze budú volať Leteckú zdravotnú záchrannú službu, aj keď nebude  indikácia na takýto zásah, len z dôvodu, aby ušetrili finančné prostriedky. Samozrejme, takéto konanie navýši prostriedky odčerpávané zo zdravotných poisťovní a bude to na úkor inej zdravotnej starostlivosti. A preto je potrebné v decembri pri novele zákona o integrovanom záchrannom systéme doriešiť aj toto financovanie, pretože  budeme odčerpávať zdroje zo zdravotných poisťovní, ale  nevyužijeme systém jednotnej koordinácie všetkých týchto záchranných zložiek. A z tohto dôvodu bude veľmi vážne sa treba zamyslieť aj nad novelou zákona o záchrannej zdravotnej službe, ktorá už dnes hovorí, že mala by záchranná služba byť k dispozícii pacientovi do 15 minút, ale dnes nie je vybudovaný systém týchto stredísk, dnes nie je vybudovaný systém prepojenia týchto zdravotných záchranných služieb. A preto si myslím, že veľmi vážne sa treba v decembri touto súčinnosťou jednotlivých zložiek zaoberať, pretože za posledné obdobie začínajú vznikať už aj prípady, keď občania, ktorým nebude poskytnutá dostatočná a rýchla zdravotná starostlivosť, budú využívať svoje kompetencie zo zákona, budú možno zaťažovať Úrad pre dohľad nad zdravotnou starostlivosťou na šetrenie problematiky. A možno treba, aby sme oveľa vážnejšie veci, ktoré sa dajú legislatívne poriešiť, na kontrolu nechali Úradu pre dohľad. A preto chcem poprosiť aj pána ministra, aby sme spolu s jeho pracovníkmi, ktorí sa špeciálne venujú tejto problematike, a spolu s konkrétnymi skúsenými ľuďmi z oblasti Horskej záchrannej služby a Leteckej záchrannej zdravotnej služby tento problém pri tom druhom čítaní potom vyriešili. Ďakujem veľmi pekne.